Christopher har blitt salongsjef hos Jan Thomas
- Det er mange som lurer på hvordan det er å gjøre alt sammen, men jeg synes det bare er bra, sier Mørch Husby om parets nye liv. Det var ved årsskiftet at jakten på en ny daglig leder til Jan Thomas Studio ikke ga resultater og 22-åringen til slutt takket ja til å ta over driften. - Jeg jobber helt vanvittig mye, men samtidig føles det helt riktig. Til syvende og sist er dette vår bedrift som vi må ta vare på, sier Mørch Husby til VG. Han har vært gift med kjendisstylist Jan Thomas siden 2009 og har tilbrakt mye tid i skjønnhetssalongen i Parkveien i Oslo de siste årene.- Det har vært en utrolig travel oppstartsperiode og det var ikke planlagt i det hele tatt at jeg skulle ta over som sjef, fortsetter Mørch Husby, som nå er ansvarlig for salongens 16 ansatte. Jan Thomas er kreativ leder i salongen, og Christopher ser ingen problemer med å jobbe sammen med ektefellen. -Vi jobber sammen, reiser sammen og bor sammen - og det er jo fordi vi har lyst til å være sammen med hverandre. Jeg har ikke noe ønske om å dra bort dra det, sier Mørch Husby. Han innrømmer likevel at de to kan havne i heftige diskusjoner på jobb. - Privat krangler vi aldri, men på jobb kan vi godt diskutere voldsomt. Vi er begge så lidenskapelige, men vi har veldig forskjellige måter å si ting på. Til syvende og sist vil vi som regel det samme, noe vi finner ut etter at vi har sittet en halvtime og diskutert, sier den nybakte sjefen. Jobbskiftet kom til etter at salongens tidligere sjef sluttet for å dra ut på en lengre reise.- Vi var kjempefornøyd med vår tidligere sjef. Det er egentlig en kompliment til henne at vi ikke fant noen som kunne fylle hennes sko. Vi hadde flere kandidater til intervju, men ingen passet, forteller 22-åringen. Vendepunktet kom da en annen i skjønnhetsteamet som foreslo at Christopher skulle sette seg i sjefsstolen. - Det var ikke noe jeg hadde vurdert en gang, men når jeg fikk tenkt litt på det fant jeg ut at det var en god løsning. Nå jobber jeg utrolig mye, men det er både spennende og gøy, sier Mørch Husby. Christopher har lenge vært medeier i salongen og jobber stadig på diverse prosjekter med Jan Thomas, deriblant en bok.- Det er klart det er en stor omveltning at jeg plutselig har 16 ansatte. Jeg er vant til å få gjøre min egen greie og jobbe for meg selv, men nå skal jeg forholde meg til mange flere. Det er annerledes. Samtidig er det hyggelig å få komme så tett innpå de ansatte. Det føles ikke rart å være sjef, sier Christopher. Han har ikke noen formell ledererfaring. - Arbeidsmengden er jo mye større nå enn før og jeg får mange utfordringer når det gjelder papirer og alt som hører med. Men samtidig har jeg på mange måter lært mye fra bedriftene våre og mestrer det meste. Christopher både åpner og stenger salongen. - Samtidig skal man prøve å ha et normalt liv ved siden av, så jeg prøver å komme meg hjem mot slutten av dagen, men jeg vil jo at alt skal være perfekt.
Jan Thomas' (45) ektemann, Christopher Mørch Husby (22), er blitt daglig leder i kjendisstylistens salong.